**סיגל (סיגלית) בר צבי** (נולדה ב-1969) היא קצינת משטרה ישראלית בדרגת ניצב, המכהנת כראש אגף המבצעים. קודם לכן כיהנה כסגנית מפקד מחוז דרום, ראש חטיבת השיטור באגף המבצעים, ראש חטיבת קהילה ומתנדבים ומפקדת מרחב איילון במחוז תל אביב.

ביוגרפיה
--------

בר צבי נולדה וגדלה בשכונת קטמון בירושלים. אמה טיפלה בילדים ואביה היה שרברב. למדה בתיכון אינטגרטיבי, ושירתה בצבא כקצינת קישור.

### קריירה

בר צבי התגייסה למשטרת ישראל בשנת 1991 ושירתה כסוכנת סמויה ביחידה המרכזית של מחוז מרכז. בהמשך יצאה לקורס הקצינים של המשטרה ושירתה כקצינת כוח אדם במרחב שרון, קצינת המבצעים של מרחב שרון, מפקדת תחנת המשטרה ברעננה וראש אגף התנועה במרחב שרון. ביולי 2009 מונתה למפקדת תחנת תל אביב צפון, שם הייתה לאישה הראשונה שמונתה לתפקיד. בינואר 2012 מונתה למפקדת תחנת פתח תקווה.

בספטמבר 2013 מונתה למפקדת מרחב נתב"ג, היא האישה הראשונה שמונתה לפקד על מרחב במשטרת ישראל. בתקופת המהומות בקרב הפלסטינים וערביי ישראל ב-2014 מונתה לעמוד בראש אחת המפקדות המשימתיות שהוקמו במשטרה, שפעלה בין השאר במהומות סביב הר הבית והלווית הנער מוחמד אבו ח'דיר. ב-2015 נשלחה כנציגת משטרת ישראל ללימודים במכללה לביטחון לאומי.

באוגוסט 2016 מונתה למפקדת מרחב איילון במחוז תל אביב. בספטמבר 2018 הועלתה לדרגת תת-ניצב ונבחרה להקים ולפקד על חטיבת קהילה ומתנדבים באגף שיטור אבטחה וקהילה. בתחילת 2020 מונתה לראש חטיבת השיטור. בפברואר 2021 הוחלט למנותה לתפקיד סגנית מפקד מחוז דרום, ובכך הייתה לאישה הראשונה בתפקיד סגן מפקד מחוז.

בספטמבר 2021 מונתה לראש אגף המבצעים, התפקיד המבצעי הראשון בתולדות המשטרה שמבצעת אישה בדרגת ניצב.

במאי 2023 קראה בר צבי להכריז על מצב חירום לאומי בשל ריבוי מקרי הרצח בחברה הערבית. היא הודתה כי המשטרה נחלשה בשנים האחרונות והזהירה כי הסדר החברתי תלוי על בלימה בשל כך. היא סימנה את המחסור בכוח האדם כגורם מרכזי להיחלשות המשטרה וציינה כי ארגוני הפשיעה שולטים כיום ברחוב הערבי.

### חיים אישיים

בר צבי אם לשתיים. היא בעלת תואר ראשון במנהל עסקים משלוחת אוניברסיטת דרבי בישראל ותואר שני במדיניות וממשל עם התמחות בביטחון לאומי מאוניברסיטת חיפה והמכללה לביטחון לאומי. מתגוררת בכפר סבא.

### הוקרה

2018: רשימת 50 המשפיעות של גלובס ליידי

2021: אות פורום דבורה לבטחון לאומי

2022: רשימת 50 הנשים המשפיעות של גלובס

2022: רשימת הPowerWomen של פורבס ישראל

קישורים חיצוניים
----------------

ויקישיתוף מדיה וקבצים בנושא **סיגל בר צבי** בוויקישיתוף
* תחיה ברק, ‏"אני ההוכחה שהמאמץ משתלם", באתר גלובס, 9 באוקטובר 2013
* מאיה נסטלבאום-גז, ‏33 סנ"צ סיגל בר צבי, באתר גלובס, 13 בספטמבר 2011
* לראשונה: אישה מונתה למפקדת משטרה בת"א, באתר וואלה!‏, 15 ביולי 2009
* חופית כהן, תכירו: המפקדת החדשה של מרחב אילון, באתר mynet‏ חולון, 22 במאי 2016
* ראש אגף המבצעים במשטרה במסר לנשים: "לא להיכנע, למרות כל הקשיים", באתר מעריב אונליין, 13 במרץ 2023

הערות שוליים
------------

1. ↑  מפקדת חדשה במחוז תל אביב, אתר חדשות המשטרה
2. ↑  דינה חלוץ, ניפצו את התקרה בתשפ"ב: הנשים שמונו לתפקידים בכירים שאוישו תמיד ע"י גברים, באתר ynet, 25 בספטמבר 2022
3. 1 2  חן מענית, ‏26 נצ"מ סיגל בר צבי מפקדת מרחב נתב"ג במשטרה, באתר גלובס, 23 בספטמבר 2014
4. ↑  אבי אשכנזי, לראשונה: אישה תפקד על תחנת משטרה בתל אביב, באתר nrg‏, 27 בינואר 2009
5. ↑  נצ"מ בר צבי: "זכות גדולה נפלה בחלקנו", אתר משטרת ישראל, 16 באוגוסט 2016
6. ↑  איציק סבן, היסטוריה במשטרה: אישה תמונה לתפקיד סגנית מחוז, באתר ישראל היום, 11 בפברואר 2021
7. ↑  גלעד כהן, אלי סניור, לראשונה: קצינת משטרה תכהן בתפקיד מבצעי בדרגת ניצב, באתר ynet, 31 באוגוסט 2021
8. ↑  אתר למנויים בלבד יהושע בריינר, ראשת אגף המבצעים: המשטרה נחלשה, הציבור הערבי שבור וארגוני הפשע שולטים בו, באתר הארץ, 24 במאי 2023
9. ↑  ליידי גלובס מציג: 50 המשפיעות 2018 - נצ"מ סיגל בר-צבי, באתר גלובס
10. ↑  אות פורום דבורה, באתר forumdvorah
11. ↑  לוי-וינריב, אלה (2022-04-02). "50 הנשים המשפיעות של גלובס 2022". *Globes*. נבדק ב-2024-02-22.
12. ↑  20# ניצב סיגל בר צבי, באתר Forbes Israel